Balduin Dahl

Christian Florus Balduin Dahl (født 6. oktober 1834 i København, død 3. juni 1891 på Skjoldgårdshøj ved Charlottenlund) var en dansk musiker (bl.a. i livgarden), dirigent og komponist.

Balduin Dahl var af en musikalsk familie. Han var søn af Jens Peter Dahl (musiker, musiklærer ved Københavns borgervæbning og dirigent for Pantomimeorkestret i Tivoli), bror til hofpianist Peter Waldemar Emil Dahl, far til Agnes Christine Dahl (harpenist i Det Kongelige Kapel) og farbror til Holger Adolph Emil Dahl (pianist, bratschist i Tivoli og komponist).

Allerede som dreng spillede han i Pantomimeteatrets orkester hos sin far og som ung i forskellige i militærorkestre. 1864 blev han leder af Tivolis hornorkester (harmoniorkester) og 1873 på Niels W. Gades, J.P.E. Hartmanns og Holger Simon Paullis anbefaling H. C. Lumbyes efterfølger som dirigent i Tivolis koncertsal, en stilling der var vanskelig at overtage efter en så folkekær dirigent som Lumbye. Han mødte da også megen uvilje hos publikum i starten. I 1881 blev han f.eks. udsat for en regulær pibekoncert, da han lod orkestret spille Heil dir im Siegerkranz under den tyske feltmarskal Helmuth v. Moltkes besøg i Tivoli. Det var afgjort ikke populært efter nederlaget til Preussen i 1864, hvis hær Moltke stod i spidsen for.

Hans kontante og arbejdsomme stil og hans evne til at finde de rette musikere, bringe orden og disciplin i ensemblet og vælge det rette repertoire gav ham dog i længden bred anerkendelse af hans arbejde. Det var således ham, der lod Carl Nielsens op. 1 Lille Suite for Strygere uropføre i 1888 med stor succes. På samme måde som Lumbye blandede han kortere populære numre med længere mere avancerede musikstykker, og fik drevet orkestret frem til egentligt symfoniorkester, der i samarbejde med solister og forskellige kor kunne opføre næsten hvad som helst. Han tog også orkestret op en række turneer rundt i Danmark og Skåne og til bl.a. Hamborg (1890). Derudover engagerede han sig de danske musikeres sociale kår og stiftede 1865 Musikerforeningen. der arbejdede på en forbedring af musikernes økonomiske forhold.

Hans egen musik var mest en efterklang af Lumbyes. Mange af hans kompositioner var lejlighedsmusik, komponeret til en bestemt begivenhed, valse, polkaer, marcher, galopper, men også en smule teatermusik og nogle sange.

Han blev begravet på Holmens Kirkegård, men 1905 flyttet til Garnisons Kirkegård.

Musik 
 22.de Bataillons Manøvremarche
 A la jeunesse (gallop)
 Albert-Polka
 Alfe-Polka
 Amerikansk Tappenstreg
 Anna Margrethe Galop
 Bicycle Galop
 Bryllups-Polka
 Champagne-Charlie Polka
 Dagmar Polka
 Dandse (35 i 2 samlinger)
 Danse for orkester
 Dansk Kvadrille
 Dronning Louises Marsch
 Dronning Olga Marsche
 Du kommer (sang)
 Duminy champagne Galop
 En Extra Dands (4 danse)
 Fest-Bal-Quadrille
 Fest-Marche, H. M. Kong Luis af Portugal med Tilladelse allerunderdanigst tilegnet
 Fest-Marche, H. M. Kong Oscar II af Sverig og Norge tilegnet
 Fest-Marche ved Communens Middag i Anledning af Universitetets Jubelfest
 Feuilleton Galop
 Forsvarsbrødrenes Fanemarche
 Fransk storm-marsch
 Freja Vals
 Galathea Galop
 Harriet Polka
 Il domino (polka)
 Jenny Polka
 Jutta Polka
 Karnevalsmasker, Kvadrille over Kjøbenhavner-Bekjendte
 Kjøbenhavns Boldklub Galop
 Klub Galop
 Kong Frederik VIIIs Honnørmarsch
 Kong Georgs Marsch, H. M. Hellenernes Konge Georg I tilegnet
 Kronprinds Frederik Marsch
 Kronprindsesse Lovisa Polka
 La surprise
 Le toréador (spansk Dands)
 Lili Galop
 Lystklubbens Carnevals Polka
 Markeds Polka, Komponeret til Skuespillerforeningens Marked
 Odeon Polka
 Parisienne galop
 Peter Wilhelm Marche
 Pierrots & Pierettes Polka
 Postillon-Galop
 Prince Albert of Wales Polka
 Prinds Christians Marche, Hans kongelige Højhed Prinds Christian til Danmark tilegnet
 Promotionsbal Galop
 Quadrille over bellmanske Melodier
 Saison-Kvadrille
 Sang for Vaabenbrødre
 Skytte Marsch
 Sofie Polka
 Sølvbryllups Polka
 Tivoli-Polka
 Ved Isefjorden
 William Galop
 Aarøes flyvende Korps

Kilder m.m. 
 Dansk biografisk Leksikon 1905
 Dansk biografisk Leksikon 1979
 Billede m.m. 
 Noder i pdf

Eksterne henvisninger 
 

Komponister fra Danmark
Dirigenter fra Danmark
Danskere i 1800-tallet
Personer i Dansk Biografisk Leksikon
Riddere af Dannebrog
Modtagere af Fortjenstmedaljen i sølv
Personer fra København
Personer med tilknytning til Tivoli